”Olen luvannut, ettei tätä levitetä missään julkisesti”, naisääni sanoo videolla. Alkamassa on ennalta taltioitu luento, jonka kohta pitää tunnettu lääkärimies.

Nainen on Juice Plus -ravintolisätuotteiden jälleenmyyjä. Luento esitetään muille myyjäketjun ihmisille videoneuvottelun välityksellä.

Muut videoneuvottelun linjoilla olevat myyjät kutsuvat äänessä olevaa naista mentoriksi, leaderiksi ja ylälinjaksi – hän on hierarkiassa heidän yläpuolellaan ja saa provisiot heidän myynnistään. Kyse on verkostomarkkinoinnista.

Nainen kieltää kuvaamasta tai videoimasta luentotallennetta, jonka hän kertoo saaneensa toiselta jälleenmyyjältä.

”Mutta saatte tehdä muistiinpanoja ja ottaa tämän tosi hyvänä koulutuksena.”

Seura suojelee ihmisten yksityisyyttä eikä julkaise kuvia videotallenteesta.

Uudestisyntynyt keho

Luennoitsija esittelee itsensä: Veli-Pekka Valkonen, fysiatrian erikoislääkäri Mehiläisessä. 19 julkaistua tutkimusta, huippu-urheilijayhteistyötä.

”Olen käyttänyt itse näitä tuotteita kaksitoista vuotta.”

Valkonen tarkoittaa Juice Plus -kapseleita. Ne sisältävät marjoista, kasviksista ja hedelmistä kuivattua jauhetta. Ne ovat siis ravintolisiä.

Elintarvikevalvontaa tekevä viranomainen on hiljattain puuttunut Juice Plus -tuotteiden markkinointiin Suomessa lainvastaisten terveysväitteiden takia.

Valkonen puhuu vitamiineista.

”Vitamiineista kuolleisuutta? Kyllä”, Valkonen vastaa oman diansa kysymykseen.

Hänen mukaansa synteettisten monivitamiinituotteiden myynti pitäisi lopettaa.

”Kuolleisuus- ja syöpäriski lisääntyvät jatkuvassa käytössä.”

Sitä vastoin luonnollisia vitamiineja ja antioksidantteja sisältävät Juice Plus -kapselit ovat Valkosen mukaan elimistölle hyväksi. Vaikutuksia alkaa tulla jo kuukaudessa:

”Sen jälkeen keho alkaa ikään kuin uudestisyntyä.”

Luento keskeytyy, kun Valkosen kännykkä soi.

”Lääketeollisuudesta soitetaan”, hän vitsailee.

Professori tyrmää

Mitä väitteistä sanovat muut lääketieteen asiantuntijat?

Kysytäänpä Juhani Knuutilta, jonka uutislehti Mediuutiset palkitsi viime vuonna terveysalan vuoden vaikuttajana. Knuuti on lääketieteen professori Turun yliopistossa ja valtakunnallisen PET-keskuksen johtaja. Hänet tunnetaan uskomus- ja humpuukihoitojen vastustajana, joten ei yllätä että hän tyrmää Valkosen vitamiinipuheet.

”Missään ei ole näyttöä, että vitamiinien suositustarpeen annoksella olisi terveyshaittaa missään tilanteessa.”

”Valkonen antaa myös ymmärtää, että synteettiset vitamiinit muka eroaisivat luonnollisista. Nehän ovat identtisiä.”

Haittaa voi sen sijaan olla ravintolisien sisältämistä runsaista antioksidanteista. Ne vähentävät solujen oksidatiivista stressiä, josta kuitenkin on elimistölle tietyissä tilanteissa myös hyötyä. Siksi liialliset antioksidanttimäärät ovat terveydelle haitallisia.

”Tutkimukset osoittavat yksiselitteisesti, ettei antioksidanteista ole ravintolisissä hyötyä, pikemminkin haittaa. Esimerkiksi syöpähoitojen aikana niitä ei suositella, koska ne voivat suojata myös syöpäsoluja.”

Outo väite tupakasta

Seuraavaksi videolla Valkonen esittelee diaa, jonka mukaan Juice Plus ”suojelee perimää”.

Tupakointi vahingoittaa DNA:ta, ja näitä hajoamistuotteita voidaan mitata virtsasta, Valkonen selittää. Niiden määrä vähenee Valkosen mukaan runsaalla kasvisten käytöllä, ja Juice Plus -tuotteilla ”on havaittu sama vaikutus”.

”Varsinkin tupakoitsijoilla on pystytty osoittamaan, että jatka tupakointia ja syö Juice Plussaa, niin olet suojassa”, Valkonen väittää.

”Ihan huuhaata”, sanoo Knuuti.

”Esityksessä ei kerrota, mihin tutkimuksiin viitataan, mutta väite on todella uskomaton. Kyse ei ole vain DNA:sta, jonka vaurioitumista ei edes virtsasta mitata, vaan tupakoinnilla on paljon monenlaisia haitallisia vaikutuksia esimerkiksi keuhkoihin.”

Kasvavat ikenet

Videoluento jatkuu. Juice Plus tukee ikenien terveyttä, lukee diassa.

”Tästä mulla on erittäin hyvä omakohtainen kokemus, vaikka hammaslääkärit eivät uskokaan mua”, Veli-Pekka Valkonen sanoo.

Hän kertoo käyttäneensä nuorempana liian kovia hammasharjoja. Ikenet pakenivat.

”Hammaslääkäri totesi Kuopiossa, että no can do, ikeneni ovat vetäytyneet ja tämän kanssa pitää elää.”

Kunnes Valkonen alkoi käyttää Juice Plus -kapseleita.

”Ikenet lähtivät kasvamaan takaisin.”

Kolme vuotta myöhemmin hän meni kontrolliin.

”Lääkäri antoi kymmenen pistettä ja sanoi, että onpas hyvin hoidetut ikenet ja hampaat.”

Juhani Knuuti arvioi, että kyseessä on ”subjektiivinen väärintulkinta”.

”Sama hammaslääkäri ei ole ollut arvioimassa hampaita ennen ja jälkeen”, Knuuti sanoo.

”Jokaisen lääkärin pitäisi tietää, että omakohtaisten kokemusten pohjalta ei pidä alkaa suositella hoitoja.”

Tieteellinen näyttö puuttuu tästäkin väitteestä.

”Ei missään ole tutkimusnäyttöä siitä, että ikenet kasvaisivat hampaisiin ja luustoon uudelleen kiinni jollakin kasvispuristeella.”

Mihin jäi etiikka?

Kokonaisuutena luento on Knuutin mukaan tieteelliseksi esitykseksi naamioitua myyntipuhetta.

”Kyllä lääkäri saa puhua ravintolisistä, mutta pitää noudattaa lääkärin eettisiä ohjeita, joihin on sitouduttu lääkärinvalassa.”

Lääkärinvalassa sanotaan: ”Työssäni noudatan lääkärin etiikkaa ja käytän vain lääketieteellisen tutkimustiedon tai kokemuksen hyödyllisiksi osoittamia menetelmiä.”

Knuuti pitää Veli-Pekka Valkosen menettelyä epäeettisenä ja asiattomana.

”Hän esiintyy luennolla lääkärinä ja tutkijana. Tarina kuitenkin rakentuu yhden tuoteperheen ympärille.”

Lääkäriin luotetaan

Ravintolisät luokitellaan elintarvikkeiksi, joiden lääkkeellinen markkinointi on elintarvikelaissa kielletty.

”Lääkäri voi kliinisessä työssään suositella potilaalle ravintolisiä, mutta lääkärin suosituksia ei saa käyttää menekin edistämiseen”, sanoo Ruokaviraston ylitarkastaja Marjo Misikangas.

Laki sitoo kuitenkin vain yritystä ja tuotteiden myyjiä.

”Jos lääkäri ei ole jälleenmyyjä tai yrityksen työntekijä, häneen ei voida kohdistaa elintarvikelain mukaisia valvontatoimia.”

Yksi Valkosen luennon nähneistä Juice Plus-myyjistä on Jenni Lanki.

”Se oli yksi syy, miksi alun perin uskoin tuotteisiin. Niiden puolesta puhui lääkäri, joka kertoi itsekin käyttävänsä niitä.”

Lanki sanoo lopettaneensa kapselikaupan viime syksynä.

Hänen mukaansa videota esitettiin verkoston myyjille viikoittain koulutustarkoituksessa.

Hän arvioi, että sen ovat nähneet sadat myyjät. Samoin kertoo toinen ex-myyjä, joka ei halunnut nimeään julkisuuteen.

”Meille sanottiin, että tuotteita ei voi myydä Valkosen nimellä, koska hän on lääkäri. Mutta meitä ohjeistettiin käyttämään myyntityössä nimenomaan hänen terveysväitteitään”, Lanki sanoo.

”Koen, että minua huijattiin, ja huijasin itse asiakkaitani.”

”Ei edusta Mehiläistä”

Valkosen työnantaja ei halua arvioida tämän esiintymisen eettisyyttä.

”Hän ei toimi videolla Mehiläisen nimissä vaan omissa nimissään. Lääkäri käyttää omaa harkintaansa omissa toimissaan”, Mehiläisen lääketieteellinen johtaja Kaisla Lahdensuo sanoo.

Lääkäriliiton toiminnanjohtaja Kati Myllymäki sanoo puolestaan luottavansa Juhani Knuutin arvioon Valkosen luennosta. Myllymäki sanoo, ettei ole ehtinyt perehtyä tapaukseen itse.

”Suomessa on pääsääntöisesti kyetty pitämään lääkärien rooli terveys-, wellness- ja lääkemarkkinoinnissa asiallisena, mutta ylilyöntejä valitettavasti sattuu.”

Urheilun luottomies

Suomalaiselle huippu-urheilulle Veli-Pekka Valkonen on tärkeä ihminen: hän on alan käytetyimpiä ravintoasiantuntijoita.

Luennolla Valkonen luettelee nimekkäitä urheilijoita, jotka ovat luottaneet hänen ohjaukseensa harjoittelukaudella tai arvokisoissa: seiväshyppääjä Wilma Murto, kolmiloikkaaja Kristiina Mäkelä, golfari Mikko Ilonen, pikajuoksija Samuel Samuelsson, kilpakävelijä Aku Partanen ja niin edelleen.

Seura kysyi Suomen Urheiluliiton (SUL) valmennusjohtajalta Kari Niemi-Nikkolalta liiton kantaa Valkosen toimintaan.

”Arvostan hänen osaamistaan ja luotan hänen kykyynsä erottaa tieteelliseen näyttöön pohjaava asiantuntijatyö ja mahdollinen toiminta markkinoinnin tai myynninedistämisen tarkoituksessa,” valmennusjohtaja sanoi.

Yhtiö ottaa etäisyyttä

Juice Plus Companyn Pohjois-Euroopan aluejohtaja Mattias Mildenborn sanoo, ettei Seuran näkemä luentomateriaali ole yhtiön tuottamaa eikä hyväksymää.

Hän vakuuttaa, että yhtiön ohjesäännöt ja eettiset ohjeet kieltävät lääkkeellisen markkinoinnin.

”Kun video tuli tietoomme, toimimme välittömästi, eikä videota enää käytetä”, Mildenborn kommentoi sähköpostitse.

Ihmerohtoja myydään somen avulla Laittoman pyramidihuijauksen ja verkostomarkkinoinnin ero on usein häilyvä, ja tuotteita kaupitellaan yliampuvilla mainospuheilla. Alan huonosta maineesta huolimatta Juice Plusin kaltaiset yritykset löytävät aina uudelleen helpon rahan houkuttelemia uusia myyjiä – ja asiakkaita. Miksi ihmeessä? ”Kaikki odottavat ihmepilleriä, joka parantaa ja tekee kauniimmaksi ja elinvoimaisemmaksi”, sanoo Ruokaviraston ylitarkastaja Marjo Misikangas. Muun muassa Juice Plus -tuotteiden markkinointikanavana on sosiaalinen media. ”Somessa kuunnellaan vertaisryhmiä. Perinteinen terveysvalistus ja asiantuntijapuhe eivät ole suuressa arvossa. Somessa tutut ikään kuin myyvät tuotteita toisilleen. Helposti hämärtyy, että kyse on markkinoinnista.” Viranomaisille somen valvonta on mahdotonta, varsinkin jos se tapahtuu suljetuissa ryhmissä. Ruokavirasto voi määrätä elintarvikeyritykselle markkinointikiellon. Yleensä tieto lainvastaisesta kaupittelusta välitetään myyjän kotikuntaan, jonka pitäisi hoitaa asia. Verkoston myyjät eivät aina itsekään tunne vastuitaan. ”Emoyhtiö vastaa aina tuotteensa markkinoinnista, mutta yhtä lailla vastuullinen on jokainen myyjä.”